Gara poetica 
Ozieri (1911)

Poetas:
Antoni Cubeddu (Ozieri)
Zuseppe Pirastru (Ozieri) 

Temi:
1° tema:  Su duttore e S’avvocadu
2° tema: 

Pirastru 
Sa chirurgica ratza malaitta 
est totta zente pagu iscentziada, 
issos sun de sa ratza pius afflitta 
da-i sa peus classe derivada, 
Cubedd'anda, sas "Camera" visita 
a bider si duttores be-i nd'ada. 
Sos ch'inie b'agatas de altos grados, 
caru Cubeddu, sun tottu avvocados! 
Cubeddu 
Ite mi contas de sos avvocados 
chi sun un'ischiera dichiarada 
e ancora in sas "Cameras" be-i nd'ada 
cun bastante rejone criticados. 
Cando resultan sos fattos proados 
si nde riet sa zente adduttorada, 
sa ch'in s'arte chirurgica curende 
est bidende miraculos fattende! 
Pirastru 
Su duttore at su mundu arruinadu, 
su mesu de sa zente isse 'occhesit. 
Ma non fit Zanardelli un'avvocadu 
e-i su nou codice inventesit? 
Non de frenare s'italicu istadu 
ma s'Europa intrea isse frenesit. 
Sos duttores, però, a parrer meu, 
nde 'occhin pius issos chi non Deu! 
Cubeddu 
Legges in avvocados non be-i nd'ada 
mancari chi las apan issos fattas; 
raramente sintzeru unu nd'agatas 
de fìde e cussentzia delicada, 
prit'occupan s'iscientzia famada 
pensende a pienaresi sas matas. 
Cand'oro lis presentan e argentu 
mustran sa bandera a faccia a bentu! 
Pirastru 
Chi est duttore in sambene s'isciuccat 
sas manos chi de tottu sun terrore, 
ma s'as un'avvocadu a difensore, 
pro ti difender su codice bucat, 
presidente e giurados istrauccat, 
pro ti difender dirittos e onore. 
Ma sos duttores sun margianos 
chi si naran distrui-cristianos. 
Cubeddu 
Su duttore pro ch'andet in progressu 
semper pensat in fama a fiorire, 
de cura est suggettu a nde faddire, 
chi casos si li dat chi s"idet pessu, 
ma veramente non b'at interessu 
e ne onore l'est a nde 'occhire. 
S'interessu bi l'an sos avvocados 
chi mandigare cheren ambos lados. 
Pirastru 
A Cavallotti, s'illustre avvocadu, 
cantu durat su mundu an a famare, 
non solu nd'at devidu arruinare, 
fit sa Salvaguardia de s'istadu. 
In s'estrema "Sinistra" collocadu 
fit chi sa "Destra" faghiat tremare, 
ca cando gridaiat da-i s'internu 
si nde tremiat s'interu Guvernu. 
Cubeddu 
Si Cavallotti fit persona brava, 
medas oscuran su giaru ladinu, 
atteros puru faghere ischin s'ava, 
in cascia chi b'at calchi quattrinu, 
prite poden furare a manu sava 
cun tiradas de pinna in taulinu; 
e gai pro ch'irrobben a d-ognunu 
de ladros faghen e ladros non sunu! 
Pirastru 
Pensa chi s'avvocadu nos curriggit, 
isse nos frenat e nos moralizat. 
Est s'avvocadu ch'a nois protiggit, 
sos esseres mundanos analizat. 
Sos bene de s'Istadu isse manizat, 
isse sa natzione la dirigit. 
Protiggit, curriggit e guvernat 
de s'avvocadu sa fama si eternat! 
Cubeddu 
Beru, cun bonas causas e malas 
s'avvocadu difendet sas persones, 
ma cando b'at porcheddos e anzones 
est capatze de fagher ambas alas. 
S'interessu l'attirat e dat palas 
pro chi sian ladinas sas rejones. 
Su 'erettu lu 'oltat a revessu 
cando a cara l'iscuden s'interessu. 
Pirastru 
Già bi nd'at puru de pagu valore, 
ma como in sos duttores cunsidera: 
tiu Tzitzu Terrosu, su pastore, 
leit a s'oju unu colpu 'e aera; 
s'atteru die avvisan su duttore, 
sa pinzellada li deit fiera... 
E da-i ponner in su duttore afficcu 
a sas tres dies fit cun s'oju siccu! 
Cubeddu 
Mi paret chi ti costat che piseddu 
minore, de sentidu irreguladu! 
Prite non trattas de Tzitzu Cosseddu 
chi l'an tantas boltas operadu? 
L'an abbertu, cosidu e visitadu 
e pulidu su corpus che aneddu, 
e bogadu nde l'an tres costas fora 
e isse est sanu e tribagliende ancora! 
Pirastru 
Ti do un'atteru casu proadu 
ch'est innoghe e lu poto presentare. 
Già as a Giuanne Mulas osservadu, 
non deviat gasie toppu andare: 
ca unu didu si l'at unfiadu, 
nde li devian un'anca segare?... 
E daghi a su duttore retta desit 
cun s'anca sicca in tottu resultesit! 
Cubeddu 
Su duttore ch'a fundu l'at connottu 
chi fìt su didu bell'e granghenadu, 
trunchendendeli s'anca l'at salvadu 
e-d-est andende nessi a su mesú motu. 
Pro no esser Giuanne mort'in tottu 
menzus un'anca a nde l'aer segadu! 
Prite su dicciu antigu est bene postu: 
ch'est menzus caddu toppu chi non mortu! 
Pírastru 
Est bisonzu, Cubeddu, chi la finas 
ca male a tie ti l'ana contada: 
a fortza de cuntrarias meighinas 
finas chi bi l'an s'anca granghenada! 
S'arte de su duttore est semper 'istada 
terrore de omines e feminàs: 
ca segana che bruttos operajos 
ca sun lsbirros, bojas, masellajos! 
Cubeddu 
Chi s'iscientzia semenet terrore, 
si lu naras, Pirastru, non ti crene. 
De Ittiri Cannedu su duttore 
a unu nd'at bogadu s'ispiene 
chentza pena, perigulu e dolore, 
e sanu est oe, forte e vivet bene. 
Non solu non l'at guastu, però, crè, 
chi currende agguantat pius de te! 
Pirastru 
Cussa est eccetzione, a ti nd'abbizas, 
mancari siat cussu capitadu, 
a cando cussu det aer curadu, 
Deus l'ischit, nd'at mortu tantas mizas. 
Sos malaidos cambian de chizas 
daghi su duttore 'iden armadu 
de ferros, e chi lis toccat su bultzu, 
paret sa morte chi girat accultzu! 
Cubeddu 
Sa tua faltza critica deploro 
contra de cussa testa iscentziada. 
Si dimandas sa 'idda fortunada 
tottu lu 'antan su duttore insoro. 
Tra sos de basciu e de altu decoro 
mancunu chi lu criticat bi nd'ada: 
antzis narat su populu cumbissu, 
iscuros nois si nos mancat issu! 
Pirastru 
Sos duttores cherian preubidos, 
sun distruidores de sa carre umana: 
si gighes una manu pagu sana 
e chi ti toccan sos infieridos, 
in pagu tempus nde perdes sos didos 
segundu sa puntura chi ti dana. 
Ma Ferri e Bissolati, si as cumpresu, 
sos drittos de su populu an difesu! 
Cubeddu 
Caglia, ca ti cumpato pro prudentzia, 
troppu fatzile ses in criticare. 
Si trattat de duttores chen'iscientzia, 
cussos sun bonos caddos a curare. 
M'a duttores de chirurgica sientzia 
sa vida si lis podet affidare: 
ca cun s'aggiudu sou sanu e forte 
lu torrat e lu salvat da-i sa morte! 
Pirastru 
A su chi ti nar'eo a b'accunsentis, 
ch'a tottu a sos duttores los censuran: 
si a dolore 'e testa tue ti sentis, 
mi', pro gastroenterite ti curan! 
De avvisare duttores ti nde pentis, 
sos ch'avvisan duttores pagu duran! 
Ca s'isbagliu chi faghet su duttore 
lu coberit sa terra... Ite dolore! 
Cubeddu 
Sos avvocados già an faccia franca, 
cando tenzo bisonzu 'e mi curare! 
A issos chi sun canes de ogni banca, 
fattos apposta pro isparitzare, 
si ischin chi apo'inza, domo e tanca 
già procuran de mi la rispettare! 
S'a mi ficcare dente lean filu 
già an dolu a mi lassare nud'in pilu! 
Pirastru 
Una viuda ch'at fizos orfanòs, 
ch'est su maridu sou sepultadu, 
chi sos benes ch'aian, an leadu, 
a sos orfanos tristos da-i manos, 
si chircat prontamente un'avvocadu 
a sa viuda dat cussizos sanos: 
intrat cun paga cosa a litigare 
e bi lis faghet sos benes torrare! 
Cubeddu 
Si sa viuda restat in fastizos, 
coltz'issa, si si chircat avvocados! 
Non de aer sos benes rispettados, 
però si ponet pius contivizos. 
Si calchi cosa tribaglian sos fizos 
finas de cussu restan ispozados! 
Cando a chircare bene sun anmissos, 
faghen cantare su cuccu pro issos! 
Pirastru 
Sos avvocados da-i pol'in polu, 
ischin chi rara fama issos boghesin, 
ca sun de ogn'istadu su consolu, 
s'interessu 'e tottu proteggesin. 
Sos avvocados a Giuanne Tolu 
cun vintibattor mortes lu salvesin. 
Cussu non lu salvesin sos duttores 
chi fin de s'avvocadu sos onores! 
Cubeddu 
Semper cun sos sentidos ses a bolu, 
pagu su chi faeddas misurende: 
sos avvocados in Giuanne Tolu, 
si cheres, pagu bi fini pensende! 
Pro sa cundutta lu salvesin solu 
ca at fattu bona vida bandidende, 
mancari vintibattor nd'apat mortu 
a migliaias servidu est de cunfortu! 
Pirastru 
Ma Guido Bacelli no est 'istadu 
duttore raru 'e celebre talentu? 
Ma cando in Roma si est islanciadu 
a fagher una cura de sou inventu: 
cun d-una inietzione at fragassadu 
de sa regina mama d-ogn'armentu! 
Quadrupedes fin fortes e sanos 
e ande si s'agatan cristianos! 
Cubeddu 
E pruite pones sa fama in ruina 
de chi' est arrivadu a tant'onore? 
Bacelli in s'arte progressu e furore 
at fattu semper cun alta duttrina, 
cal'Esculapiu in sa meighina 
l'at consultadu d-ogni professore. 
Cando in sa corte insanos si sentian 
a Bacelli sa vida affidaian! 
Pirastru 
Su duttore arruinat totalmente 
a chie a l'onorare si disponet: 
s'est debile dietas già l'imponet, 
gai lu rendet pius impotente, 
dendeli meighina inutilmente 
biu e bonu in sa tumba che lu ponet. 
Ma s'avvocadu est semper tottu brios 
est iscudu potente de sos bios! 
Cubeddu 
Sos duttores, in cantu nos riferin, 
operas dan a bider pro esemplare: 
comente pische su corpus abberin 
de sa persone pro lu visitare. 
Daghi su male internu nd'iscoberin, 
lu curan, cosin e torrat a ficcare 
e passizat, torrat a postu sou 
che cando esserat naschidu da-i nou! 
Pirastru 
S'avvocadu andat da-i gradu in gradu 
e semper su duttore a coa lassat. 
Eliggin s'avvocadu a deputadu, 
in pagos annos senadore passat! 
In breve 'ides ch'a ministru avassat 
e-d-est pernu potente de s'istadu! 
Su duttor'est duttore solamente, 
isse s'abbarrat solu, istruet zente! 
Cubeddu 
Su ch'as como pag'ora degradadu, 
Bacelli, comintzesit da-i duttore, 
in pagu tempus benit professore 
pro sa domo reale decretadu. 
Arrivit a ministru de s'istadu 
e de su ministeriu est furore: 
saludu e interessos assegurat, 
perfettamente amministrat e curat! 
Pirastru 
In manos de avvocados e pretores 
est sa tutela de sas nassiones: 
sun su frenu de tottu sas persones, 
sun de 'onos e malos frenadores. 
Issos ponen reparu a sos errores, 
tzivilizan sas nostras assiones: 
proteggin semper su bene comunu, 
insuma, sun s’amparu de ognunu! 
Cubeddu 
S'avvocadu ischit tesser'e boldire 
e-d-est ora chi ti nde persuadas: 
cando las cres sas lites agabbadas 
ti las faghet de nou fiorire. 
Su ch'at birgonza in dinari pedire 
ti lu dimandat in cartas bulladas: 
daghi ti ponet a cambas in aria 
ti essit sa sententzia contraria! 
Pirastru 
Sos duttores cherian malaittos, 
massimu cando curan chentz'amore: 
cand'ischin chi bi cheren bagnos frittos 
issos, tando, ti ordinan suore. 
Cantos nd'an sepultadu, poverittos, 
mortos essende in su menzus fiore! 
Però sos avvocados, crè a mie, 
faghen assolver zente d-ogni die! 
Cubeddu 
Battimi paragones adattos, 
si cheres chi ti lode e chi ti esalte. 
Cussos devian fagher atter'alte, 
non los contes in sos iscentziados! 
Ne poden esser bene adduttorados 
s'an in sa meighina mala parte. 
Sos duttores chi bona iscentzia ana 
meighina a su male adatta dana! 
Pirastru 
Leadinde sa barra da-i sa manu 
e comintza Cubeddu a t'ischidare: 
cussos duttores ch'andas a bantare 
sun sa ruina 'e su gener'umanu! 
Cun s'iscientzia ch'andan a curare 
lu ponen in sa tumba sanu sanu. 
Iscur'a chie de issos si fidat 
ch'appuntu in cuddu mundu si ch'ischidat! 
Cubeddu 
Unu pintore bastante cunvintu 
chi su ch'intrat in lite nd'essit cottu: 
de duos litigantes ch'at connottu 
nd'at fattu 'ider s'esitu distintu. 
Su ‘inchidore in camija l’at pintu 
e-i su perdidore nudu in tottu 
e-i sas bestes de sos ispozados 
che sun in domo de sos avvocados!